CELEX: 32015D1876
Language: hr
Date: 2015-10-08 00:00:00
Title: Provedbena odluka Vijeća (EU) 2015/1876 od 8. listopada 2015. o podvrgavanju 5-(2-aminopropil)indola kontrolnim mjerama

20.10.2015   
            
            
               HR
            
            
               Službeni list Europske unije
            
            
               L 275/43
            
         PROVEDBENA ODLUKA VIJEĆA (EU) 2015/1876
   od 8. listopada 2015.
   o podvrgavanju 5-(2-aminopropil)indola kontrolnim mjerama
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije,
   uzimajući u obzir Odluku Vijeća 2005/387/PUP od 10. svibnja 2005. o razmjeni informacija, procjeni rizika i kontroli novih psihoaktivnih tvari (1), a posebno njezin članak 8. stavak 3.,
   uzimajući u obzir prijedlog Europske komisije,
   uzimajući u obzir mišljenje Europskog parlamenta,
   budući da:
   
               (1)
            
            
               Izvješće o procjeni rizika za novu psihoaktivnu tvar 5-(2-aminopropil)indol sastavio je, u skladu s člankom 6. Odluke 2005/387/PUP, prošireni Znanstveni odbor Europskog centra za praćenje droga i ovisnosti o drogama (EMCDDA) na posebnoj sjednici te je naknadno dostavljeno Komisiji i Vijeću 16. travnja 2013.
            
         
               (2)
            
            
               Tvar 5-(2-aminopropil)indol je sintetički derivat indola supstituiran na fenil strani indolovog prstena. Čini se da se radi o stimulativnoj tvari koja može imati i halucinogene učinke. Tvar 5-(2-aminopropil)indol pojavljuje se većinom u obliku praha, ali i u obliku tableta i kapsula. Komercijalno je dostupna putem interneta i u specijaliziranim trgovinama (head shops), gdje se na tržište stavlja kao „istraživačka kemikalija”. Također je otkrivena u uzorcima proizvoda koji se prodavao kao „legalna droga” pod nazivom „Benzo Fury” i u tabletama nalik ekstaziju.
            
         
               (3)
            
            
               Postojeće informacije i podaci navode na zaključak da akutna toksičnost 5-(2-aminopropil)indola može izazvati štetne učinke kod ljudi, kao što su tahikardija i hipertermija, a može izazvati i midrijazu, uznemirenost i tremor. Između 5-(2-aminopropil)indola i drugih tvari, uključujući lijekove i stimulanse koji djeluju na monoaminergički sustav, može doći do interakcije. Posebne fizičke učinke 5-(2-aminopropil)indola kod ljudi teško je utvrditi zbog toga što ne postoje objavljene studije u kojima se procjenjuju njegova akutna i kronična toksičnost, njegove psihološke i bihevioralne posljedice ili ovisnički potencijal, kao i zbog ograničenosti dostupnih informacija i podataka.
            
         
               (4)
            
            
               Između travnja i kolovoza 2012. zabilježena su ukupno 24 smrtna slučaja u četiri države članice, u vezi s kojima je 5-(2-aminopropil)indol, sam ili u kombinaciji s drugim tvarima, otkriven u obdukcijskim uzorcima. Iako nije moguće sa sigurnošću utvrditi ulogu 5-(2-aminopropil)indola u svim tim smrtnim slučajevima, u nekim od njih on je posebno naveden kao jedan od uzroka smrti. Ako ta nova psihoaktivna tvar postane široko dostupna i korištena, posljedice za zdravlje pojedinaca i javno zdravlje mogle bi biti značajne. Nema dostupnih informacija o socijalnim rizicima koje predstavlja 5-(2-aminopropil)indol.
            
         
               (5)
            
            
               Devet europskih zemalja prijavilo je EMCDDA-u i Europskom policijskom uredu (Europol) da su otkrili 5-(2-aminopropil)indol. Podaci o raširenosti uporabe 5-(2-aminopropil)indola nisu dostupni, ali ograničene informacije koje postoje ukazuju na to da ga se može konzumirati u sličnim uvjetima kao i ostale stimulanse, npr. kod kuće, u barovima i noćnim klubovima ili na glazbenim festivalima.
            
         
               (6)
            
            
               Nema podataka koji ukazuju na to da se 5-(2-aminopropil)indol proizvodi u Uniji i nema dokaza koji ukazuju na uključenost organiziranog kriminala u proizvodnju i distribuciju ove nove psihoaktivne tvari ili opskrbu njome.
            
         
               (7)
            
            
               Tvar 5-(2-aminopropil)indol nema poznatu, dokazanu ili priznatu medicinsku vrijednost ili uporabu niti postoji odobrenje za stavljanje ove nove psihoaktivne tvari na tržište u Uniji. Osim njezine uporabe kao analitičkog referentnog standarda i u znanstvenim istraživanjima, nema nikakvih naznaka da se nju upotrebljava za druge svrhe.
            
         
               (8)
            
            
               Tvar 5-(2-aminopropil)indol nije bila niti je trenutačno pod procjenom u okviru sustava Ujedinjenih naroda kako je definirano u Odluci 2005/387/PUP. Dvije države članice kontroliraju ovu novu psihoaktivnu tvar u okviru svojeg nacionalnog zakonodavstva u skladu sa svojim obvezama iz Konvencije Ujedinjenih naroda o psihotropnim tvarima iz 1971. Pet europskih zemalja za kontrolu 5-(2-aminopropil)indola primjenjuje nacionalno zakonodavstvo o novim psihoaktivnim tvarima, opasnim tvarima ili lijekovima.
            
         
               (9)
            
            
               Iz izvješća o procjeni rizika proizlazi da su dostupni ograničeni znanstveni dokazi o 5-(2-aminopropil)indolu te se u njemu ističe da će biti potrebno daljnje istraživanje kako bi se utvrdili zdravstveni i socijalni rizici koje on predstavlja. Međutim, dostupni dokazi i informacije dovoljan su razlog za podvrgavanje 5-(2-aminopropil)indola kontrolnim mjerama širom Unije. Zbog zdravstvenih rizika koje on predstavlja, kao što je dokumentirano njegovim otkrivanjem u više prijavljenih smrtnih slučajeva, činjenice da ga korisnici mogu nesvjesno konzumirati i nepostojanja medicinske vrijednosti ili uporabe, 5-(2-aminopropil)indol trebalo bi podvrgnuti kontrolnim mjerama širom Unije.
            
         
               (10)
            
            
               S obzirom na to da šest država članica već kontrolira 5-(2-aminopropil)indol putem različitih vrsta zakonodavnih odredaba, podvrgavanje te tvari kontrolnim mjerama širom Unije pomoglo bi izbjegavanju pojave prepreka u prekograničnom izvršavanju zakona i pravosudnoj suradnji te bi pružilo zaštitu korisnicima od rizika koje konzumacija te tvari može predstavljati.
            
         
               (11)
            
            
               Odlukom 2005/387/PUP Vijeću se dodjeljuju provedbene ovlasti s ciljem davanja brzog i stručno utemeljenog odgovora na razini Unije na pojavu novih psihoaktivnih tvari koje su otkrile i prijavile države članice, podvrgavanjem tih tvari kontrolnim mjerama širom Unije. Budući da su ispunjeni uvjeti i postupak za pokretanje izvršavanja takvih provedbenih ovlasti, trebalo bi donijeti provedbenu odluku kako bi se 5-(2-aminopropil)indol stavio pod kontrolu širom Unije.
            
         
               (12)
            
            
               Ovom se Odlukom zamjenjuje Provedbena odluka Vijeća 2013/496/EU a (2) koju je poništio Sud Europske unije („Sud”) svojom presudom od 16. travnja 2015. u predmetu C-679/13 (3). Tom presudom Suda ostaju na snazi učinci Odluke 2013/496/EU do stupanja na snagu novih akata koji bi je trebali zamijeniti. Stoga, na dan stupanja na snagu ove Odluke, Odluka 2013/496/EU prestaje proizvoditi učinke.
            
         
               (13)
            
            
               Kako bi se osigurao kontinuitet kontrolnih mjera širom Unije u odnosu na 5-(2-aminopropil)indol, ovom Odlukom ne bi se trebale dovoditi u pitanje obveze država članica u vezi s rokom za podvrgavanje te nove psihoaktivne tvari kontrolnim mjerama i kaznenim sankcijama u njihovim nacionalnim zakonodavstvima, kako je navedeno u članku 2. Odluke 2013/496/EU.
            
         
               (14)
            
            
               Odluka 2005/387/PUP obvezuje Dansku te ona stoga sudjeluje u donošenju i primjeni ove Odluke kojom se provodi Odluka 2005/387/PUP.
            
         
               (15)
            
            
               Odluka 2005/387/PUP obvezuje Irsku te ona stoga sudjeluje u donošenju i primjeni ove Odluke kojom se provodi Odluka 2005/387/PUP.
            
         
               (16)
            
            
               Odluka 2005/387/PUP ne obvezuje Ujedinjenu Kraljevinu te ona stoga ne sudjeluje u donošenju ove Odluke kojom se provodi Odluka 2005/387/PUP, ova Odluka je ne obvezuje niti se na nju primjenjuje,
            
         DONIJELO JE OVU ODLUKU:
   Članak 1.
   Nova psihoaktivna tvar 5-(2-aminopropil)indol podvrgava se kontrolnim mjerama širom Unije.
   Članak 2.
   Odluka 2013/496/EU prestaje proizvoditi učinke na dan stupanja na snagu ove Odluke, ne dovodeći u pitanje obveze država članica u vezi s rokom za podvrgavanje 5-(2-aminopropil)indola kontrolnim mjerama i kaznenim sankcijama u njihovim nacionalnim zakonodavstvima, kako je navedeno u članku 2. Odluke 2013/496/EU.
   Članak 3.
   Ova Odluka stupa na snagu sljedećeg dana od dana objave u Službenom listu Europske unije.
   Ova odluka primjenjuje se u skladu s Ugovorima.
   
      Sastavljeno u Luxembourgu 8. listopada 2015.
      
         
            Za Vijeće
         
         
            Predsjednik
         
         J. ASSELBORN
      
   
   
      (1)  SL L 127, 20.5.2005., str. 32.
   
   
      (2)  Provedbena odluka Vijeća 2013/496/EU od 7. listopada 2013. o podvrgavanju 5-(2-aminopropil)indola mjerama nadzora (SL L 272, 12.10.2013., str. 44.).
   
      (3)  Presuda Suda od 16. travnja 2015., Parlament/Vijeće, C-679/13, ECLI:EU:C:2015:223.